S พุ่ง 3 วันติด บวกต่ออีก 4% โบรกฯเชียร์ซื้อ เคาะเป้า 5 บาท!
S พุ่ง 3 วันติด บวกต่ออีก 4% โบรกฯเชียร์ "ซื้อ" เคาะเป้า 5 บาท! ล่าสุดปิดตลาดภาคเช้าอยู่ที่ระดับ 4.06 บาท บวก 0.16 บาท หรือ 4.10% ด้วยมูลค่าซื้อขาย 194.17 ล้านบาท  โดยราคาหุ้นปรับตัวขึ้นเป็นวันที่ 3 ติดต่อกันนับตั้งแต่ราคาอยู่ที่ระดับ 3.82 บาท เมื่อวันที่ 20 มี.ค.2561
22 มี.ค. 2561

ผู้สื่อข่าวรายงานว่า ราคาหุ้นบริษัท สิงห์ เอสเตท จำกัด (มหาชน) หรือ S ปิดตลาดภาคเช้าอยู่ที่ระดับ 4.06 บาท บวก 0.16 บาท หรือ 4.10% ด้วยมูลค่าซื้อขาย 194.17 ล้านบาท  โดยราคาหุ้นปรับตัวขึ้นเป็นวันที่ 3 ติดต่อกันนับตั้งแต่ราคาอยู่ที่ระดับ 3.82 บาท เมื่อวันที่ 20 มี.ค.2561

ด้าน บล.ทิสโก้ แนะนำ “ซื้อ” S ราคาเป้าหมาย 5 บาท/หุ้น โดย S เริ่มรับรู้รายได้จาก Singha Complex หนุนผลประกอบการปี 2560 ที่ผ่านมา ทั้งนี้บริษัทรายงานผลประกอบการ 572 ล้านบาท เพิ่มขึ้น 236% จากปีก่อนจากการเริ่มรับรู้รายได้ของสัญญาเช่า 50 ปีของ Singha Complex มูลค่า 1.53 พันล้นบาท, การโอนออฟฟิศให้กลุ่มบุญรอด (ผู้เช่าถาวร, คิดเป็นสัดส่วน 20% ของ NLA) โดยรายได้เพิ่มขึ้น 81% จากปีก่อนเป็น 5.8 พันล้านบาท เพิ่มขึ้นจากรายได้ของการขายวัสดุก่อสร้างที่เพิ่มขึ้นจากปีก่อน
ทั้งนี้ ปรับประมาณการรายได้และผลประกอบการลงสำหรับปี 61-62 เพื่อสะท้อนรายได้จากการทำ M&amp;A ที่ลดลง โดยแนะนำให้ “ซื้อ” โดยมีมูลค่าที่เหมาะสม 5 บาท แม้ว่าราคาจะดูสูง แต่เชื่อว่ามีอัพไซด์ให้ปรับประมาณการขึ้นได้ในอนาคต
 
ขณะที่ บล.เอเซีย พลัส ระบุในบทวิเคราะห์ว่า S ราคาขึ้นมาแรงบวกไปเกือบ 24% ในช่วงต้นเดือน ก.พ. ที่ผ่านมา ต่อมาได้พักตัวอยู่ในแนวโน้มขาขึ้น โดยในระยะหลังช่วง 1 สัปดาห์ที่ผ่านมาราคาสามารถยกฐานขึ้นได้ พร้อมกับ Volume ที่เริ่มกลับเข้ามาสนับสนุน จึงมองการพักตัวน่าจะมีอะไรบวกๆแอบแฝงอยู่
ส่วนในภาพระยะสั้นราย 60 นาที หากประเมินจาก MACD และ RSI ที่ขยับตัวยกฐานขึ้นนำหน้าราคา จึงเป็นตัวช่วยเพิ่มความมั่นใจว่า S จะสามารถขึ้นไปทดสอบแนวต้านกรอบบนของกรอบการพักตัวที่ 3.98 บาท ได้อีกครั้ง โดยจุดน่าสนใจคือหากผ่านแนวต้านดังกล่าวได้ น่าจะเห็นจังหวะกระเพื่อมขึ้นได้อีกระลอก โดยมีเป้าหมายแนวต้านถัดไปที่ 4.20 บาท
คำแนะนำ Follow Buy ที่ 3.98 บาท โดยมีเป้าทำกำไรที่ 4.20 บาท และ Cut Loss ที่ 3.86 บาท
 